b'\n_START_ARTICLE_\nZoran Jankovi\xc4\x87\n_START_SECTION_\nZgodnje \xc5\xbeivljenje\n_START_PARAGRAPH_\nZoran Jankovi\xc4\x87 se je rodil 1. januarja 1953 srbskemu o\xc4\x8detu in slovenski materi v Saraorcih pri Smederevu v Srbiji, kjer je pre\xc5\xbeivel otro\xc5\xa1tvo. Njegova star\xc5\xa1a sta se preselila v Slovenijo in ga do konca \xc4\x8detrtega razreda pustila pri starih star\xc5\xa1ih, nakar se je preselil k njima v Slovenijo. Osnovno \xc5\xa1olanje je nadaljeval v Ljubljani na Osnovni \xc5\xa1oli Valentina Vodnika in na Osnovni \xc5\xa1oli Ketteja in Murna, kjer je dokon\xc4\x8dal osmi razred. \xc5\xa0olanje je nadaljeval na Gimnaziji Poljane in leta 1980 diplomiral na Ekonomski fakulteti v Ljubljani z diplomsko nalogo Prekup\xc4\x8devalci s kmetijskim blagom pri nas pod mentorstvom Tee Petrin.\n_START_SECTION_\nPoslovna kariera\n_START_PARAGRAPH_\nJankovi\xc4\x87 se je leta 1978 zaposlil v PTT podjetju kot pripravnik v slu\xc5\xbebi za investicije. Med 1979 in 1984 je kot predstavnik in komercialist delal za podjetje Gri\xc4\x8d Zagreb. Leta 1984 je bil v poslovnem sistemu Mercator imenovan za v. d. direktorja Mercator Investa. Na tem polo\xc5\xbeaju je ostal do leta 1988, ko je postal podpredsednik SOZD Emona in v. d. generalnega direktorja Emona-VS. Ker ni bil imenovan za direktorja Emone, je 1990 ustanovil in postal direktor podjetja Electa In\xc5\xbeeniring, ki se ukvarja s projektiranjem, gradnjo objektov ter notranjo opremo.\n_START_SECTION_\nMercator\n_START_PARAGRAPH_\n2. oktobra 1997 je bil s polo\xc5\xbeaja \xc4\x8dlana nadzornega sveta izvoljen za predsednika uprave Poslovnega sistema Mercator._NEWLINE_Leta 2006 so ga novi lastniki dru\xc5\xbebe nekrivdno razre\xc5\xa1ili s te funkcije s sedmimi glasovi za in \xc5\xa1estimi proti. Zamenjava naj bi bila izvedena iz politi\xc4\x8dnih razlogov.\n_START_SECTION_\nPriznanja in premo\xc5\xbeenje\n_START_PARAGRAPH_\nZaradi dela v podjetni\xc5\xa1tvu (predvsem vodenja Mercatorja) je Zoran Jankovi\xc4\x87 medijsko zaslovel in prejel ve\xc4\x8d nagrad: Nagrado GZS za izjemne gospodarske in podjetni\xc5\xa1ke dose\xc5\xbeke, ki mu jo je 2001 podelila Gospodarska zbornica Slovenije, naslov Manager leta 2002, ki mu ga je 2002 podelilo zdru\xc5\xbeenje Manager in nagrado Primus, ki mu jo je 2003 v sodelovanju z Zdru\xc5\xbeenjem Manager in GZS podelilo Slovensko dru\xc5\xa1tvo za odnose z javnostmi za izjemno odli\xc4\x8dnost v komuniciranju._NEWLINE_Zoran Jankovi\xc4\x87 je eden najbogatej\xc5\xa1ih slovenskih politikov in Slovencev nasploh, imel naj bi najmanj 12-13 milijonov evrov premo\xc5\xbeenja. 1998 ga je \xc4\x8dasopis Delo kot enega prvih Slovencev ozna\xc4\x8dil za tajkuna.\n_START_SECTION_\n\xc5\xa0portna kariera\n_START_PARAGRAPH_\nJankovi\xc4\x87 je od 1984 do 1990 bil podpredsednik Ko\xc5\xa1arkarskega kluba Union Olimpija._NEWLINE_Kot predsednik uprave Mercatorja je poskrbel, da je Mercator sponzoriral nogometno dru\xc5\xa1tvo iz njegovega rojstnega kraja.\n_START_SECTION_\nRokomet\n_START_PARAGRAPH_\nJankovi\xc4\x87 je od 1992 do 1997 predsedoval Rokometnemu klubu Krim Electa, od 1996 do 2004 pa Rokometni zvezi Slovenije, katere \xc4\x8dastni predsednik je od 2005. Leta 2004 je kandidiral za predsednika Evropske rokometne zveze, a je bil s prejetimi \xc5\xa1estimi glasovi izlo\xc4\x8den v prvem krogu volitev._NEWLINE_Leta 2004, v \xc4\x8dasu njegovega predsedovanja, je Slovenija gostila evropsko rokometno prvenstvo.\n_START_SECTION_\n\xc5\xbdupanovanje v Ljubljani\n_START_PARAGRAPH_\nPrva politi\xc4\x8dna omemba Jankovi\xc4\x87a izhaja iz leta 1994, ko je bil naveden na razpredelnici Poslovno-razvojnega sveta LDS._NEWLINE_Politi\xc4\x8dno se je najprej anga\xc5\xbeiral kot eden izmed ustanovnih \xc4\x8dlanov kontroverznega Foruma 21. Na volitvah za \xc5\xbeupana Mestne ob\xc4\x8dine Ljubljana je 22. oktobra 2006 zmagal v prvem krogu z 62,99\xc2\xa0% glasov (njegov glavni nasprotnik, France Arhar, jih je prejel 20,85\xc2\xa0%), njegova lista pa je dobila 23 od 45 sede\xc5\xbeev (oz. 52.702 glasov, 41,37\xc2\xa0%) v ljubljanskem mestnem svetu. 17. novembra istega leta je z dotedanjo \xc5\xbeupanjo Danico Sim\xc5\xa1i\xc4\x8d opravil primopredajo poslov, 20. novembra pa je predstavil svojo vodstveno ekipo; za pod\xc5\xbeupane je predlagal Jadranko Daki\xc4\x8d, Ale\xc5\xa1a \xc4\x8cerina, Janeza Ko\xc5\xbeelja in Janka M\xc3\xb6derndorferja._NEWLINE_Kot poglavitno usmeritev svojega \xc5\xbeupanovanja je Jankovi\xc4\x87 \xc5\xbee v predvolilnem \xc4\x8dasu skoncentriral na izvedbo dvaindvajsetih projektov._NEWLINE_Kot poglavitno usmeritev svojega \xc5\xbeupanovanja je Jankovi\xc4\x87 \xc5\xbee v predvolilnem \xc4\x8dasu skoncentriral na izvedbo 22 projektov: Barjanska vpadnica, notranji cestni obro\xc4\x8d, gara\xc5\xbena hi\xc5\xa1a Ljubljanska tr\xc5\xbenica, gara\xc5\xbena hi\xc5\xa1a Kongresni trg, o\xc5\xbeivitev promenade med Tivolijem in Ljubljanskim gradom, Potni\xc5\xa1ki center Ljubljana (Emonika), Center Ilirija, obnova Ple\xc4\x8dnikovega stadiona, \xc5\xa0portni park Sto\xc5\xbeice, o\xc5\xbeivitev nabre\xc5\xbeja Ljubljanice, o\xc5\xbeivitev bregov Save, obnova kanalizacijskega sistema, regijski center za ravnanje z odpadki, Mestna negovalna bolni\xc5\xa1nica Ljubljana, 3000 stanovanj v Stane\xc5\xbei\xc4\x8dah, obnova Roga, dodatni domovi za starej\xc5\xa1e ob\xc4\x8dane, dodatni vrtci, \xc5\xa0tudentski kampus Vojkova, ve\xc4\x8d tehnolo\xc5\xa1kih parkov, kulturni kare na Metelkovi in akademije na Ro\xc5\xa1ki in Center urbane kulture Kino \xc5\xa0i\xc5\xa1ka._NEWLINE_Jankovi\xc4\x87 je v predvolilnem \xc4\x8dasu dr\xc5\xbeavnozborskih volitev leta 2008 podprl levo koalicijo (LDS, SD in Zares) in pozval dr\xc5\xbeavljane, naj volijo njih._NEWLINE_Do naslednjih volitev leta 2010 je Jankovi\xc4\x87 zaklju\xc4\x8dil 12 od 22 projektov. S svojo listo se je udele\xc5\xbeil lokalnih volitev leta 2010, na katerih je prejel 64.178 glasov (oz. 64,79%), medtem ko je njegova lista dobila 45.965 glasov (47,36%) ter zasedla 25 mest v Mestnem svetu MOL._NEWLINE_Za novi mandat je napovedal izbolj\xc5\xa1anje kakovosti \xc5\xbeivljenja v mestu, ureditev prometa, infrastrukture, kulture, \xc5\xa1porta in sociale. 25. marca 2012 je bil s 60,99% glasov v tretje izvoljen za \xc5\xbeupana Mestne ob\xc4\x8dine Ljubljana. _NEWLINE_Na lokalnih volitvah 5.10.2014 je z 57,53% glasov \xc5\xbee v prvem krogu ohranil \xc5\xbeupansko mesto v Ljubljani. Njegova lista pa ni ohranila ve\xc4\x8dine v mestnem svetu, saj je prejela le 41,50% glasov._NEWLINE_Na lokalnih volitvah 18.11.2018 je dobil \xc5\xbeupanski mandat \xc5\xa1e za nadaljnja \xc5\xa1tiri leta. Njegova stranka je dosegla absolutno ve\xc4\x8dino tudi v mestnem svetu.\n_START_SECTION_\nKritike in kontroverznosti\n_START_PARAGRAPH_\nZoran Jankovi\xc4\x87 je kot znana osebnost dele\xc5\xbeen tudi kritik in izjav o nekaterih njegovih kontroverznostih, tako v podjetni\xc5\xa1ki kot v politi\xc4\x8dni karieri. Te gredo predvsem na ra\xc4\x8dun nekaterih njegovih poslovnih dejanj, ki naj bi bile v\xc4\x8dasih sporne. _NEWLINE_V \xc4\x8dasu, ko je bil direktor Electe, je bilo to podjetje poimenovano za \xc2\xbbpodjetje z ruskimi poslovnimi metodami\xc2\xab, saj ni pla\xc4\x8devalo uslug podizvajalcem, zaradi \xc4\x8desar so \xc5\xa1tevilni propadli, \xc5\xa1li v ste\xc4\x8daj ali pa se zna\xc5\xa1li v poslovnih te\xc5\xbeavah._NEWLINE_Prav tako v \xc4\x8dasu Electe, ko je Jankovi\xc4\x87 postal \xc5\xa1portni funkcionar, je vzpostavil sistem financiranja njegovih \xc5\xa1portnih projektov. Od svojih strank naj bi po nekaterih izjavah zahteval prostovoljni prispevek za \xc5\xa1portni klub ali pa jim zanj po\xc5\xa1iljal ra\xc4\x8dune._NEWLINE_O\xc4\x8ditki glede Electe so se prenesli tudi v Mercatorjevo obdobje, saj je Jankovi\xc4\x87 uradno prodal podjetje obema sinovoma, ki nista poravnala kupnine, hkrati pa je podjetje pri\xc4\x8delo skoraj ekskluzivno delovati z Mercatorjem._NEWLINE_Kot glavni direktor Mercatorja je spremenil tudi tr\xc5\xbeno politiko iz mnogih sosedskih, manj\xc5\xa1ih prodajaln v ve\xc4\x8dje centre po podobi zahodnih modelov. Posledi\xc4\x8dno so \xc5\xa1tevilne manj\xc5\xa1e Mercatorjeve prodajalne zaprli ali prodali in povzro\xc4\x8dili propad drugih manj\xc5\xa1ih samostojnih podjetij. Zaradi gradnje novih, ve\xc4\x8djih nakupovalnih centrov na obrobju mest, ki povzro\xc4\x8dijo stagnacijo in propad trgovin v centrih mest, je pri\xc5\xa1lo do kritik, \xc4\x8de\xc5\xa1 da naj bi se zato v Sloveniji pove\xc4\x8dale cene hrane. Potro\xc5\xa1niki naj bi s pla\xc4\x8devanjem vi\xc5\xa1jih cen odpla\xc4\x8devali ban\xc4\x8dna posojila, najeta za gradnjo teh centrov. V tem obdobju je Jankovi\xc4\x87 z drugimi vodilnimi v podjetju hotel izvr\xc5\xa1iti mened\xc5\xbeerski prevzem Mercatorja; neposredno po njegovem drugem poskusu so ga tedanji lastniki odstranili s polo\xc5\xbeaja direktorja._NEWLINE_V \xc4\x8dasu \xc5\xbeupanovanja je ve\xc4\x8dkrat pri\xc5\xa1el v spor s takratno vlado: sprva zaradi spremembe zakona o financiranju ob\xc4\x8din (s katerim je MOL izgubila 60 milijonov evrov), nato pa, ker Jankovi\xc4\x87 na Ljubljanskem gradu ni hotel gostiti razstave Enotni v zmagi._NEWLINE_Med drugimi o\xc4\x8ditki so tudi nasilno odstranjevanje vrti\xc4\x8dkov v razli\xc4\x8dnih mestnih predelih na ob\xc4\x8dinski zemlji, na\xc4\x8drtovana gradnja gara\xc5\xbene hi\xc5\xa1e pod osrednjo mestno tr\xc5\xbenico gradnja stadiona v Sto\xc5\xbeicah (Grepovo nepla\xc4\x8devanje podizvajalcev, neposredna finan\xc4\x8dna udele\xc5\xbeba MOL kljub druga\xc4\x8dnim obljubam, predlaganje donacij od podjetij, ki sodelujejo z MOL ali delujejo na podro\xc4\x8dju MOL-a, spreminjanje prostorskih na\xc4\x8drtov, s katerimi se je povi\xc5\xa1ala cena zemlji\xc5\xa1\xc4\x8d, ki naj bi bili v posredni lasti \xc4\x8dlanov dru\xc5\xbeine Jankovi\xc4\x87, neprimeren odnos do mestne opozicije ter avtoritativno vodenje mestnega sveta in zadol\xc5\xbeevanje MOL (leta 2007 je MOL imela 32,5 milijona prese\xc5\xbeka, leta 2009 pa 26,7 milijona primanjkljaja._NEWLINE_Sodelovanje med MOL in podjetji, povezanimi z dru\xc5\xbeino Jankovi\xc4\x87, je bilo tudi predmet preiskave Preiskovalne komisije za ugotovitev politi\xc4\x8dne odgovornosti pri pripravi in izvedbi nekaterih projektov Mestne ob\xc4\x8dine Ljubljana, Stanovanjskega sklada Republike Slovenije, Univerze na Primorskem in javnih zdravstvenih objektov, financiranih iz dr\xc5\xbeavnega oziroma prora\xc4\x8duna Mestne ob\xc4\x8dine Ljubljana. Komisija je 18. oktobra 2011 podala kon\xc4\x8dno poro\xc4\x8dilo, v katerim so zapisali, da obstaja utemeljen sum zlorabe javnega polo\xc5\xbeaja - da so \xc5\xbeupan Zoran Jankovi\xc4\x87 in \xc4\x8dlani njegove dru\xc5\xbeine vpleteni v spremembe namembnosti zemlji\xc5\xa1\xc4\x8d, nakupov in vsega drugega, pri \xc4\x8demer so bili uspe\xc5\xa1ni izklju\xc4\x8dno zato, ker se je uporabilo javna pooblastila \xc5\xbeupana Zorana Jankovi\xc4\x87a.\n_START_SECTION_\nDru\xc5\xbeina\n_START_PARAGRAPH_\nJankovi\xc4\x87 se je leta 1974 poro\xc4\x8dil z Mijo Virant, sestri\xc4\x8dno Gregorja Viranta. Imata dva sinova: Damijana in Jureta.'